# Xavier Jounou i Bajo

Xavier Jounou i Bajo (Solsona, 1 d'abril del 1959 - 13 de gener del 2010), pagès i polític català, va ser alcalde de Solsona (2007-2010).

## Biografia

Casat i amb dues filles, era pagès de professió, ofici al qual sempre es pronunciava amb orgull. Des de l'any 1995, compaginava la seva dedicació professional amb la seva funció pública a l'Ajuntament de Solsona. Estava molt vinculat a diferents entitats de la ciutat com el Club Bàsquet Solsona, l'Agrupació de Geganters o l'Orfeó Nova Solsona.
Va entrar al consistori solsoní el 1995 com a regidor. Va ser portaveu d'Esquerra Republicana de Catalunya (1995-2007) a l'Ajuntament. Durant el mandat del 1995 al 1999, va ser regidor de Governació i en els següents mandats (1999-2003 i 2003-2007) no va ser responsable de cap àrea de govern i va formar part de l'oposició durant les alcaldies de Ramon Llumà i Jordi Riart.
El 2003 va ser elegit president comarcal d'ERC al Solsonès, formació de la qual va entrar a militar aquell any.
Va ser escollit alcalde de Solsona l'any 2007, gràcies a l'acord per governar l'Ajuntament entre ERC, el COMÚ i el PSC, les formacions polítiques que fins al moment eren a l'oposició.
Al novembre de 2009 se li va diagnosticar un càncer de pàncrees a conseqüència del qual va morir el 13 de gener del 2010 a l'edat de 50 anys.
La seva mort va commocionar a tota la ciutat i així es va demostrar amb l'afecte que els solsonins i solsonines van expressar en un emotiu funeral amb milers d'assistents.
Va ser proclamat fill predilecte de la ciutat a títol pòstum pels serveis prestats en l'àmbit públic i de la mateixa col·lectivitat, sent-li atorgada la màxima distinció que l'Ajuntament de Solsona pot realitzar.

## Equip de Govern municipal a Solsona (2007-2010)

Els resultats de les eleccions municipals de 2007 van portar a l'entesa dels partits que fins al moment eren a l'oposició a l'Ajuntament de Solsona per crear un acord per governar durant el mandat de 2007 a 2011. El 16 de juny de 2007, es constituïa l'Ajuntament i Xavier Jounou va ser escollit alcalde de Solsona, amb els vots a favor dels regidors del seu grup municipal, d'El Comú i del PSC.
Aquest va ser l'equip de Govern municipal que va presidir:
| Equip de Govern (2007-2010) | Càrrec |
| Xavier Jounou i Bajo (ERC) | alcalde i president de l'Ajuntament i regidor de Parcs i Jardins, Serveis Funeraris i Brigada Municipal |
| Martí Abella i Pere (El Comú) | primer tinent d'alcalde i regidor de Participació Ciutadana i Serveis d'Urbanisme i Infraestructures |
| Josep Caelles i Subirana (PSC) | segon tinent d'alcalde i regidor de Governació i Promoció Econòmica i Turisme |
| Salvi Nofrarias i Bellvehí (ERC) | tercer tinent d'alcalde i regidor d'Hisenda, Administració i Esports |
| Encarnació Tarifa i Fernández (PSC) | quarta tinent d'alcalde i regidora d'Educació i Polítiques d'Igualtat |
| David Rodríguez i González (ERC) | regidor de Salut i Acció Social i Comunicació |
| Sara Alarcón i Postils (ERC) | regidora de Cultura i Joventut |
| Jordi Fraxanet i Nadal (El Comú) | regidor de Medi Ambient i del Vinyet |

## Referències

* ↑ «Diagnostiquen un càncer de pàncrees a l'Alcalde Xavier Jounou». Arxivat de l'original el 2010-07-01. [Consulta: 27 novembre 2009].
* ↑ Mor l'alcalde de Solsona
* ↑ «Milers de solsonins s'acomiaden del seu alcalde amb nombroses expressions d'afecte». Arxivat de l'original el 2010-07-01. [Consulta: 19 gener 2010].
* ↑ «Xavier Jounou és proclamat fill predilecte de Solsona». Arxivat de l'original el 2010-07-01. [Consulta: 19 gener 2010].
* ↑ Les forces d'esquerres oficialitzen un pacte de govern a Solsona
* ↑ Xavier Jounou rep la vara d'alcalde